Document ID: /roh_data/filtered/fineweb-2-filterrobots_roh.jsonl.gz/17704

Il schef da las forzas armadas e primminister Haider al-Abadi saja arrivà en la «citad liberada da Mossul» ed haja gratulà als «cumbattants eroics ed al pievel iracais per questa gronda victoria», communitgescha il biro dad Abadi.
Er l’incumbensà spezial dals Stadis Unids per il cumbat cunter il SI, Brett McGurk, discurra dad ina «victoria» da las forzas iracaisas a Mossul. Sin Twitter commentescha el la nova, ch’Abadi è arrivà a Mossul, cun ils pleds, ch’Abadi saja arrivà per «gratular a las forzas da segirezza ed als Iracais per lur victoria cunter il SI».
L'october passà avevan las truppas da la regenza cumenzà in'offensiva sin Mossul. La coaliziun internaziunala anti-IS ha sustegnì l'armada cun attatgas ord l'aria.
A Mossul era vegnì proclamà il califat dal SI
En in’offensiva fitg sperta aveva il SI conquistà il zercladur 2014 la citad da Mossul. L’acziun aveva pussibilità al SI da controllar vasts territoris en il nord ed en il ost da l’Irac, ma er en la Siria vischinanta. Da la moschea gronda Al Nouri aveva il schef dal SI Abu Bakr al-Baghdadi proclamà in califat islamic sut il giuf da la milissa terroristica.
RR novitads 15:00